**NÁRODNÁ RADA SLOVENSKEJ REPUBLIKY**

**VII. volebné obdobie**

**Návrh**

**zákon**

z ... 2019,

**o zabezpečení predškolskej starostlivosti a o zmene a doplnení niektorých zákonov**

Národná rada Slovenskej republiky sa uzniesla na tomto zákone:

**Čl. I**

§ 1

Predmet zákona

Tento zákon upravuje

a) podmienky zabezpečenia starostlivosti pre deti vo veku troch až šiestich rokov v materskej škole alebo detskej skupine (ďalej len „predškolská starostlivosť),

b) práva a povinnosti rodičov alebo inej fyzickej osoby než rodiča, ktorá má dieťa zverené do osobnej starostlivosti alebo do pestúnskej starostlivosti na základe rozhodnutia súdu (ďalej len „zákonný zástupca“) v súvislosti so zabezpečením predškolskej starostlivosti,

c) postup obce pri zabezpečení predškolskej starostlivosti.

§ 2

Základné ustanovenia

(1) Zákonný zástupca dieťaťa má právo na umiestnenie dieťaťa do predškolskej starostlivosti s celodennou výchovou (ďalej len „umiestnenie“) podľa tohto zákona.

(2) Celodenná výchova je organizovaná v pracovný deň v dopoludňajších hodinách a v odpoludňajších hodinách.

(3) Ak tento zákon neustanovuje inak, umiestnenie zabezpečuje obec, v ktorej má zákonný zástupca trvalý pobyt,[[1]](#footnote-1)) a to od

a) 1. septembra kalendárneho roka, v ktorom dieťa dovŕšilo vek troch rokov najneskôr 31. augusta a

b) 1. septembra kalendárneho roka nasledujúceho po kalendárnom roku v ktorom dieťa dovŕšilo vek troch rokov po 31. auguste.

(4) Povinnosť zabezpečiť umiestnenie dieťaťa podľa odseku 3 obci zaniká v deň, kedy dieťa začne plniť povinnú školskú dochádzku.

§ 3

Zabezpečenie predškolskej starostlivosti

(1) Zákonný zástupca prihlasuje dieťa na plnenie predškolskej starostlivosti v materskej škole alebo detskej skupine podľa svojho výberu.

(2) Ak zákonný zástupca nezabezpečí predškolskú starostlivosť na základe prihlásenia podľa odseku 1, umiestnenie zabezpečí obec podľa § 2 ods. 3 na základe písomnej žiadosti zákonného zástupcu, doručenej obci najneskôr 31. marca príslušného kalendárneho roku. Lehota je zachovaná, ak sa v posledný deň lehoty odovzdá písomná žiadosť na poštovú prepravu.

(3) Obec môže umiestnenie zabezpečiť aj na základe písomnej žiadosti zákonného zástupcu doručenej po 31. marci príslušného kalendárneho roku.

(4) Obec zabezpečuje umiestnenie v školskom obvode na území obce alebo na území inej obce, s ktorou má zriadený spoločný školský obvod podľa osobitného predpisu. [[2]](#footnote-2))

(5) Obec zabezpečuje umiestnenie prostredníctvom

a) materskej školy zriadenej obcou,

b) detskej skupiny zriadenej obcou.

(6) Obec môže zabezpečiť umiestnenie aj prostredníctvom

a) súkromnej materskej školy,[[3]](#footnote-3))

b) cirkevnej materskej školy,

c) súkromnej detskej skupiny, alebo

d) cirkevnej detskej skupiny.

§ 4

Podmienky umiestnenia

(1) Pri zabezpečovaní predškolskej starostlivosti zohľadní obec najmä

a) zásadu hospodárnosti umiestnenia,

b) zásadu najmenšej dochádzkovej vzdialenosti dieťaťa do miesta výkonu predškolskej starostlivosti dieťaťa,

c) iné skutočnosti, ktoré môžu mať závažný vplyv na výkon predškolskej starostlivosti.

(2) S poskytovateľom predškolskej starostlivosti podľa § 3 ods. 6 obec uzatvára dohodu o umiestnení dieťaťa. Náležitosti dohody o umiestnení dieťaťa ustanoví všeobecne záväzný právny predpis, ktorý vydá Ministerstvo školstva, vedy, výskumu a športu Slovenskej republiky.

(3) Obec môže na základe písomnej žiadosti poskytovateľa predškolskej starostlivosti poskytnúť dotáciu na úhradu nákladov súvisiacich s umiestnením dieťaťa (ďalej len „dotácia“). Dotáciu poskytuje obec podľa osobitného predpisu[[4]](#footnote-4)) a podľa všeobecne záväzného nariadenia obce, ktoré ustanoví podmienky jej poskytnutia. Na poskytnutie dotácie nie je právny nárok.

(4) Zabezpečenie umiestnenia dieťaťa môže obec podmieniť úhradou príspevku na prevádzku zo strany zákonného zástupcu. Výšku a podrobnosti o úhrade príspevku na prevádzku určí všeobecne záväzné nariadenie obce. Mesačná výška príspevku na prevádzku nesmie presiahnuť sumu určenú ako príspevok zákonného zástupcu na čiastočnú úhradu výdavkov za pobyt dieťaťa v materskej škole podľa osobitného predpisu.[[5]](#footnote-5))

§ 5

Príspevok na predškolskú starostlivosť

(1) Obec, ktorá umiestnenie nezabezpečí, poskytne za každý mesiac chýbajúceho umiestnenia zákonnému zástupcovi príspevok na predškolskú starostlivosť v sume rodičovského príspevku podľa osobitného predpisu[[6]](#footnote-6)).

(2) Príspevok na predškolskú starostlivosť sa vypláca za celý kalendárny mesiac, aj keď obec nezabezpečila umiestnenie len v časti kalendárneho mesiaca.

(3) Príspevok na predškolskú starostlivosť sa vypláca mesačne pozadu, a to najneskôr do konca kalendárneho mesiaca nasledujúceho po kalendárnom mesiaci, v ktorom obec nezabezpečila umiestnenie.

(4) Príspevok na predškolskú starostlivosť sa poukazuje zákonnému zástupcovi na účet v banke alebo v pobočke zahraničnej banky v Slovenskej republike alebo sa na žiadosť zákonného zástupcu vypláca v hotovosti. Ak zákonný zástupca požiada písomne alebo podaním žiadosti elektronickými prostriedkami podpísanej zaručeným elektronickým podpisom o zmenu spôsobu vyplácania príspevku na predškolskú starostlivosť, obec je povinná jej žiadosti vyhovieť.

§ 6

Spoločné ustanovenia

(1) Podrobnosti o výkone starostlivosti pre deti v detskej skupine ustanovuje osobitný predpis.[[7]](#footnote-7)

(2) Najneskôr 1. marca príslušného kalendárneho roku zverejní obec po dobu 30 dní na svojej úradnej tabuli a webovom sídle, ak ho má zriadené, informáciu o

a) možnosti požiadať o umiestnenie dieťaťa,

b) lehote na doručenie písomnej žiadosti, a

c) následkoch zmeškania lehoty na doručenie písomnej žiadosti.

(3) Pokiaľ obec povinnosť podľa odseku 2 nesplní, posudzuje žiadosti podané od 1. apríla do 31. augusta príslušného kalendárneho roka spôsobom podľa § 3 ods. 2.

(4) Nemožnosť zákonného zástupcu zabezpečiť predškolskú starostlivosť na základe prihlásenia podľa § 3 ods. 2 zákonný zástupca nepreukazuje.

§ 7

Prechodné a záverečné ustanovenia

Povinnosť zabezpečiť umiestnenie dieťaťa postupom podľa tohto zákona a ďalšie povinnosti na ňu nadväzujúce vznikajú obci

a) od školského roku 2020/2021 vo vzťahu k deťom, ktoré dovŕšia vek piatich rokov najneskôr 31. augusta 2020,

b) od školského roku 2021/2022 vo vzťahu k deťom, ktoré dovŕšia vek štyroch rokov najneskôr 31. augusta 2021,

c) od školského roku 2022/2021 vo vzťahu k deťom, ktoré dovŕšia vek troch rokov najneskôr 31. augusta 2022.

**Čl. II**

Zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení zákona č. 365/2004 Z. z., zákona č. 564/2004 Z. z., zákona č. 5/2005 Z. z., zákona č. 475/2005 Z. z., zákona č. 279/2006 Z. z., zákona č. 689/2006 Z. z., zákona č. 245/2008 Z. z., zákona č. 462/2008 Z. z., zákona č. 179/2009 Z. z., zákona č. 184/2009 Z. z., zákona č. 214/2009 Z. z., zákona č. 38/2011 Z. z., zákona č. 325/2012 Z. z., zákona č. 345/2012 Z. z., zákona č. 312/2013 Z. z., zákona č. 464/2013 Z. z., zákona č. 61/2015 Z. z., zákona č. 188/2015 Z. z., zákona č. 422/2015 Z. z., zákona č. 91/2016 Z. z., zákona č. 177/2017 Z. z., zákona č. 182/2017 Z. z., zákona č. 54/2018 Z. z., zákona č. 177/2018 Z. z., zákona č. 209/2018 Z. z. a zákona č. 365/2018 Z. z. sa mení a dopĺňa takto:

**1.** V § 6 ods. 2 sa za písm. b) vkladá nové písm. c), ktoré znie:

„c) detské skupiny,“.

Doterajšie písmená c) až h) sa označujú ako písmená d) až i).

**2.** V § 6 ods. 3 sa za písm. a) vkladá nové písm. b), ktoré znie:

„b) zabezpečenie predškolskej starostlivosti podľa osobitného zákona,23b)“.

Poznámka pod čiarou k odkazu 23b) znie:

„23b) Zákon č. .../2018 Z. z. o zabezpečení predškolskej starostlivosti a o zmene a doplnení niektorých zákonov.“.

Doterajšie písmená b) až d) sa označujú ako písmená c) až e).

**Čl. III**

Zákon č. 597/2003 Z. z. o financovaní základných škôl, stredných škôl a školských zariadení v znení zákona č. 523/2004 Z. z., zákona č. 564/2004 Z. z. , zákona č. 689/2006 Z. z. , zákona č. 245/2008 Z. z., zákona č. 462/2008 Z. z., zákona č. 179/2009 Z. z., zákona č. 184/2009 Z. z., zákona č. 38/2011 Z. z., zákona č. 390/2011 Z. z., zákona č. 325/2012 Z. z., zákona č. 345/2012 Z. z., zákona č. 81/2013 Z. z., zákona č. 464/2013 Z. z., zákona č. 307/2014 Z. z., zákona č. 377/2014 Z. z., zákona č. 61/2015 Z. z., zákona č. 188/2015 Z. z., zákona č. 125/2016 Z. z., zákona č. 182/2017 Z. z., zákona č. 209/2018 Z. z., 367/2018 Z. z. sa dopĺňa takto:

Za § 4e sa vkladá nový § 4f, ktorý vrátane nadpisu znie:

„§ 4f

Financovanie mimoriadnych nákladov na rozvoj predškolskej starostlivosti

(1) Ministerstvo môže prideliť z kapitoly ministerstva a z kapitoly ministerstva vnútra v priebehu roka na základe potreby rozvoja predškolskej starostlivosti obci, ktorá o to požiada, účelovo finančné prostriedky na kapitálové výdavky súvisiace s mimoriadnymi nákladmi na zabezpečenie predškolskej starostlivosti.

(2) Na účely podľa odseku 1, postupom podľa tohto zákona a s predchádzajúcim súhlasom miestne príslušnej obce môže ministerstvo prideliť finančné prostriedky aj zriaďovateľom súkromných materských škôl, súkromných detských skupín, cirkevných materských škôl a cirkevných detských skupín; pri prideľovaní finančných prostriedkov sa primerane použijú ustanovenia odsekov 3 až 6.

(3) Žiadosť predkladá obec ministerstvu prostredníctvom príslušného okresného úradu v sídle kraja v priebehu roka.

(4) Rozvojom predškolskej starostlivosti sa rozumie zriadenie alebo rozšírenie kapacít verejnej materskej školy alebo verejnej detskej skupiny v obci, ktorá nezabezpečila alebo odôvodnene nebude môcť zabezpečiť umiestnenie dieťaťa do predškolskej starostlivosti s celodennou výchovou podľa osobitného zákona.22i)

(5) Podrobnosti o náležitostiach žiadosti podľa odseku 3 a kritériách pre vyhodnocovanie žiadostí ustanoví všeobecne záväzný právny predpis, ktorý vydá ministerstvo.

(6) Ministerstvo každoročne zverejňuje zoznam obcí, ktorým boli pridelené finančné prostriedky na účely podľa odseku 1, a výšku pridelených finančných prostriedkov na svojom webovom sídle. Tento zoznam aktualizuje ministerstvo najneskôr do piatich pracovných dní po uplynutí kalendárneho štvrťroku.“

Poznámka pod čiarou k odkazu 22i znie:

„22i) § 3 zákona č. .../2018 Z. z. o zabezpečení predškolskej starostlivosti a o zmene a doplnení niektorých zákonov.

**Čl. IV**

Zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení zákona č. 462/2008 Z. z., zákona č. 37/2009 Z. z., zákona č. 184/2009 Z. z., zákona č. 37/2011 Z. z., zákona č. 390/2011 Z. z., zákona č. 324/2012 Z. z., zákona č. 125/2013 Z. z., zákona č. 464/2013 Z. z., zákona č. 307/2014 Z. z., nálezu Ústavného súdu Slovenskej republiky č. 330/2014 Z. z., zákona č. 377/2014 Z. z., zákona č. 61/2015 Z. z., zákona č. 188/2015 Z. z., zákona č. 440/2015 Z. z., zákona č. 125/2016 Z. z., zákona č. 216/2016 Z. z., zákona č. 56/2017 Z. z., zákona č. 151/2017 Z. z., zákona č. 178/2017 Z. z., zákona č. 182/2017 Z. z., zákona č. 62/2018 Z. z., zákona č. 209/2018 Z. z., zákona č. 210/2018 Z. z., zákona č. 365/2018 Z. z. a zákona č. 375/2018 Z. z. sa mení a dopĺňa takto:

V § 59 ods. 3 sa za slová „po dohode so zriaďovateľom“ vkladajú slová „a v súlade s termínmi podľa osobitného zákona46a)“.

Poznámka pod čiarou k odkazu 46a) znie:

46a) Zákon č. .../2018 Z. z. o zabezpečení predškolskej starostlivosti a o zmene a doplnení niektorých zákonov.

**Čl. V**

Tento zákon nadobúda účinnosť 1. januára 2020.

1. ) § 3 až 7 zákona č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov. [↑](#footnote-ref-1)
2. ) Zákon č. č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov. [↑](#footnote-ref-2)
3. ) § 27 ods. 2 písm. a), § 95 ods. 1 písm. a) a § 104 ods. 1 písm. a) zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov. [↑](#footnote-ref-3)
4. ) § 7 ods. 2 a 4 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov. [↑](#footnote-ref-4)
5. ) § 28 ods. 4 a 5 zákona č. 245/2008 Z. z. [↑](#footnote-ref-5)
6. ) § 4 ods. 1 a 2 zákona č. 571/2009 Z. z. o rodičovskom príspevku a o zmene a doplnení niektorých zákonov v znení neskorších predpisov. [↑](#footnote-ref-6)
7. zákona č. .../2019 Z. z. o poskytovaní služby starostlivosti o deti v detských skupinách a o zmene a doplnení niektorých zákonov. [↑](#footnote-ref-7)